정조 5년
辛丑十一月。十六日巳時。上御誠正閣。大臣備局有司堂上。貢市堂上。摠戎使。前摠戎使。同爲入侍時。領議政徐命善。行知中樞府事具善復。禮曹判書鄭尙淳。兵曹判書李性源。行副司直徐有隣。行副司直徐有寧。摠戎使李柱國。左承旨徐有防。記事官趙興鎭。編修官張顯慶。記事官金鳳顯。以次進伏。命善曰。近者日候不調。此時聖體。若何。上曰。一樣矣。命善曰。日昨聖上。特軫貢市之蕭條。俯詢弊瘼之矯捄。至有覆奏之命。而賤疾適苦。未卽擧行。臣不勝惶悚之至矣。上曰。矯救之策。何以則爲好耶。都民則國之根本。貢市卽都民之資生也。目今市肆之間。生理蕭然。無貢不病。無廛不弊。予每以此關念。思所矯濟之方。而適因言端。有所詢及。卿等其果相與爛商。講得便宜否。命善曰。臣取見渠輩所納情願。則其所云云。皆是行不得。決難從之事。雖不可一一從施。就其中最大者八條。方欲稟處矣。上曰。小民無知。智慮不能長遠。徒以目下事爲急故也。有何從長矯弊之道乎。命善曰。弓角契人難支之弊。專由於倭銅之愆期。倭供差退。莫近日若也。甚至於己亥以後三年條之尙不出來。故契人輩。受價無期。而進排則自如。其爲呼冤。不是異事。生銅一稱之定價。爲十四兩銀子。以本價磨鍊計給。則又是契人之所不願實無矯救之善策矣。上曰。倭銅之若是愆期。甚是怪事。若嚴飭於任譯輩。寧有不來之理乎。訓將之見。亦以爲。何如。善復曰。上敎誠然矣。若申飭於象舌輩。豈至此愆限乎。上曰。倭供差退。實由於官不主管。自外劃給。故館倭輩。任自操縱。延拖不送之致也。此後則令戶曹。句管其去來。自官捧給於契人。則似無如前稽滯之弊矣。象舌輩。若能責諭於館倭。使之趁限送來。則豈有如許弊端乎。此亦令該曹。以從當重勘之意。嚴飭訓別。又以照管督納之意。行關萊府。在彼中。庶爲憚戢之端。在貢人。可爲慰悅之方矣。尙淳曰。然則今後。令度支主管。甚爲便好矣。命善曰。自本曹捧給之際。亦不無情債等些少縻費。不必捧入於本曹門內。但令主管其去來。似好矣。且賑廳錢之假貸於契人者。爲萬兩。而歲出一千兩。殖利還納矣。今若限十年。仍爲許貸。而特除邊利。則非但爲渠輩慰悅之政。而亦可爲貢價準受前蘇息之道矣。上曰。所奏好矣。命善曰。貢市人弊瘼草記。有大臣有司堂上入侍稟處之命矣。臣取覽其所納情願。則蓋所謂論弊說瘼。皆不過生理之凋殘。又所謂矯弊捄瘼。亦不過貢價之增益。其他所望。都是決難從行不得之事。反復消詳。實無別般變通之策。而第伏念我聖上。重都下根本之地。軫貢市蕭條之業。特命備堂。卽問弊源。以及錢荒之故。俾開貨遷之路。在朝家。爲不常有之盛擧。在渠輩。爲難再逢之奇會。雖當經費不敷之時。設有公貨難繼之慮。若無損上之政。安有益下之澤。臣仰體如傷之德意。仰承無實之炯戒。玆敢逐條陳列。以竢處分焉。其一。弓角契事也。倭供之差退。便成謬習。貢價之準受。査無其期。無價進排。渠輩之稱冤。已久。一味抛置。朝家之實政不然。而欲以本銀之定價磨鍊。則非渠所願。欲以生銅之市直計給。則有違常例。官民相持。專由於此。此外有一蒙惠之端。自賑廳。許貸萬兩。待生銅出來。具邊一千緡還納。歲以爲常。今若除其生殖。依前許貸。則十年所得。恰滿萬兩。而以銅受價。固自如也。朝家之惠政。無過於此。渠輩之利益。有不可言。分付賑廳。使之依此施行。何如。上曰。明知其弊瘼之至於弩末。則雖以某般公貨。拔例許貸。其在寧失之義。猶無不可。況玆賑廳所貸錢萬兩。年復年來嚴取什一之利。統以計之。過本數爲倍且倍矣。假使貢人輩。雖皆稍實。旣應無價之貢。又責無限之費。甚非所謂益下之政也。且念無邊貸給。自多已例。賑廳錢。除邊許貸事。依卿所奏。特爲許施。以紓貢人輩例懸之急。可也。至於倭銅之己亥以後三年條。訖此。愆限不出來。致令貢人呼冤者。此則處之不難。卽令該曹。別關嚴飭萊府。仍令訓別。責諭館守倭等處。俾卽星火準納。如是而又復延拖。此萊伯不飭之失也。訓別不謹之罪也。不可無別樣處分。而又若訓別。年前以玆事。飭敎切嚴。已有準擬之科。當依初擧條。批答勘繩。爲先枚擧此意。一體。分付。大抵銅之出來。不遵定限。必因官不主管。直劃貢人而然也。向來筵中。旣以本曹主管爲可之意。有所云云。今若革罷外劃之法。自本曹。擔當主張。從便捧給或於督徵之際。爲一分便好之策乎。貢市堂上一人。出往問其便否於貢人後。指一稟處。可也。性源曰。弓角契事。招致貢人。問以汝輩失利。專由於倭銅之過期不來。若自地曹。句管主張。則於汝貢。果有大益乎。貢人以爲。曾前鍮鑞。亦自倭中出來而每每愆期。故壬申年間。還納地曹。受出貢價。自其後。鍮鑞代銀。無愆期之患。今若自地曹。句管生銅。則保無愆期之患。而自賑廳。若許貸萬兩錢。則實爲大惠云矣。命善曰。如此。則貢人輩。不但一時之蒙惠而已。自今爲始。戶曹句管。督捧出給之意。分付。何如。上曰。在公在私。可謂兩便。此後自戶曹。主張句管。如又愆期。小則關飭。大則論奏。可也。出擧條命善曰。其一。月課銃契事也。本爲三南而創設。有此兩西之贅役。爲契人藉口之資。固已久矣。且聞關西列邑所收之價。幾乎一柄數十兩。而巡營除置許多數。只送廉價。殆同勒買。夫以關西之雄藩。豈無推移之道。而行此苟艱之政。使貧賤貢人。稱冤不已乎。分付關西道臣。俾卽量宜增價。何如。上曰。該寺提調之言。有難從施。但依卿所奏。只許貢人處增價爲宜。以此意行會該道。可也。出擧條命善曰。牛黃契人之稱冤。在於內局之不用別貿所納。而當初別貿之例。適因臘劑之不足加貿補用耳。未必分而爲二。各有用處也。惠局元貢。自有定數。而丙申以後。以內醫院臘藥所用。加定別貿。自地部受價矣。今則本院。以元貢遺在之有裕。移用於臘藥。渠輩所納。不許捧上。故以是稱冤。而元貢遺在。其數旣多。則別貿名色在。所當減。度支長所執。亶出於恤經費之意也。此則決不可以渠輩情願。有所許施。上曰。戶曹上下。爲十四兩銀矣。已有之例。今忽減罷。貢人呼冤。固非異事。而元貢之數。旣多遺在。本院移用。亦似然矣。命善曰。其一。牛黃契事也。渠輩之言曰。元貢別貿。名色各異。度支惠局。受價懸殊。移用於不相干之遺在。剋減其復舊例之加定。揆以事理。實爲抑鬱云。而牛黃進排。均是貢物。臘劑所用。獨非御供。元貢之遺在。綽有餘裕。則別貿之加定。在所當罷。本院之存減得宜。渠輩之稱冤何論置之。何如。上曰。用處多寡。未能詳知。更令該曹。往復本院。從長稟處。可也。出擧條命善曰。市肆凋殘。莫甚於近日。而立廛之蕭條。尤有甚焉。此無他。職由於銀路絶乏。不能燕貿之故也。今我聖上。特許官貸。俾及使行。從今以往。凋弊者庶望其復舊。而但旣貸之後。若使年年具邊。則在渠輩。不但爲難。亦非所以恤隱施惠之意也。曾在己卯甲申間軫市人之弊。出給戶曹銀萬兩。而使之具邊上納。歲減千兩者。已例卽然。而目今市民之凋弊。較當時尤甚。宜有別般軫恤之道矣。臣意則。所貸官銀。特許無邊貸下。定以十年爲限。貿遷生殖。俾爲寬假蘇息之策。而十年之後。始令以本數還納。則其爲惠。恐莫大於是矣。上曰。廛肆之間。生理蕭然。此由於象舌輩。不相與受之致也。出柵之初。先給於灣人松商。而燕貨之入都城者絶罕而厪有。此豈有他哉。市人之價輕。商人之價厚。故惟利是趨耳。綾緞而如是。帽子而如是。至於無貨而不如是。誠可謂末如之何矣。性源曰。臣於待罪嶺外時。見之外方物貨之價。比京肆太輕。燕貨之專歸松商。可推而知矣。命善曰。其一立廛事也。近來此廛之凋弊。專由銀路之艱乏。而聖念特軫於蘇恤。官貸俾及於燕貿。自今。浹髓之流澤。奚但燃眉之救急。第旣許貸之後。宜有定限之制。假以十年。俾盡其流遷殖利之方。然後各以本數。還于本處事。令備局。捧侤音施行。何如。上曰。寬限然後。可期蘇瘼。所奏政合予意。依此爲之。可也。出擧條命善曰。毛匠亂廛。固是廛弊之一端。而廛人輩。以此爭訟。互相紛紜。軍門則主軍卒。法司則主廛人。甲乙相持。無以決折。此非廟堂之所替行者。令該司相議。從長處之。恐好矣。上曰。涼揮項所需。無論藍墨紬緞。俱係立廛物貨。故利有所分。爭端不息。廛人旣不可不念。軍兵亦不可不恤。何以則可得善處之方。務從俱便之道耶。尙淳曰。軍民兩便實無其策。彼此相爭。亦已多年。對辯之除。廛民偏勝。而軍人輩情狀。亦甚可矜矣。上曰。古有亂廛牌許施之事。而先朝亦有已行之例矣。善復曰。向在本廛繁盛時。非無私賣之事。而置之不禁。十數年來。渠輩之生理。漸益凋殘。故欲爲專利之計。至有爭訟之擧矣。上曰。軍與民一也。主客之分雖別。扶抑之偏誠難。坊廛之蕭條。誠所可念。而嘻彼貧寒軍卒。賴此爲資生之路。一朝以亂廛例。禁斷。致令失業。則亦豈不矜憐哉。事關朝廷之大是非者。猶可斷決。而至如此訟。則實無好箇道理。予亦難執兩端而用其中矣。柱國曰。廛民請禁。固非異事。而軍人計活。專靠此業。若令嚴禁。則其所可矜。誠如聖敎矣。上曰。軍民兩便之策。抑有一道。使軍卒毛匠輩。作爲立廛之附庸。定稅收納。如江上曲子廛一例。則其可樂從否。有隣曰。如是則實爲兩便。豈不樂從耶。上曰。軍兵輩。如以軍務事犯科。則繩之以法。不可饒貸。而此事則有大不然者。事關生理。不可扶抑。如是定制之後。若不輸稅於本廛。則宜用亂廛律矣。命善曰。聖敎甚好矣。性源曰。彼雖無知下賤。聞此下敎。亦必感泣矣。命善曰。其一毛匠亂廛事也。近以此。互相呈訴。爭詰紛紜。廛人之專利。固宜曲副。而軍卒之失業。亦所當念。此則必有訟理之曲直。有非廟堂之所可臆決者。分付該署。考覽彼此之證擧。俾成劃一之新案。無使廛人軍卒。各有稱冤之弊。何如。上曰。本廛此弊登聞。凡今幾日。而存革之間。誠不知何以決給之爲便。當廛民與私賣者。自有主客之別。今使廛民。偵察私賣之類。一一搜捉。抵以亂廛之律。可謂大經大法。而予之所以難處者。別有在焉。所謂私賣之類。無非軍卒也。彼軍卒輩之越法私賣。雖甚痛駭。此與設廛買賣。差有間焉。若令一切以亂廛執捉。則驅逐縛執之際。蕩家破産而後已。大抵自予視之。軍與民。均吾赤子。寧忍或扶而或抑。一輕而一重也。然而所謂立廛。以列廛之頭首。爲市業之根本。上應公家常供之需。下備群黎日用之資。而今反利有所分。弊誠難支。致有上徹之擧。朝家旣聞之後。豈可恝視。不思矯捄之方乎。問于卿等。卿等之意。各自不同。或曰涼揮項。不可不禁賣。只許皮付及升皁兩色爲可。或曰置之可禁不可禁之間。試令該署禁之爲可。或曰。此非設廛賣賈。則斷以亂廛。不但爲不可。許多軍卒。蕩析之患。當所軫念。或曰雖禁私賣於都下。決難遍察於鄕外。互相牴牾。移時不決。予則以爲旣有本廛。則私賣不可不禁也。禁亦要其可行爲穩。藉令私賣人。竝屬亂廛之科。殆同誅不勝誅騷而益騷。況又斥賣鄕外之弊。有難窮搜遍禁。若以軍卒及毛匠輩。私賣涼揮項之類。作爲立廛之附庸。定以稅額。凡有賈賣。納稅本廛。以爲不易之制。則此足爲軍民兩便之端。而定稅之後。或有違或拒納之事。或有潛商匿賣之患。廛民隨所聞。直以亂廛。執捉物貨。則屬公。犯人則科罪。在市民。無甚失利。在軍卒亦可奠業。然此予一時臆料之說也。民情之稱便與否。有未可必。此條姑勿指一覆奏。今有司貢市堂上。將此擧條批旨。問于市民。更爲往復。卿所草記。論理稟處。可也。出擧條命善曰。帽子廛人所願。有三件事。卽官帽之復說。稅帽之永罷。加帽而免稅也。官帽稅帽事。卽是難從之請。而獨加帽免稅一款行之無妨。自明年爲始。許令貿來二百隻帽子。而停免其稅納。似好矣。上曰。官帽復設。則價銀爲幾何。命善曰。四萬兩矣。上曰。此是關西小米價耶。命善曰。然矣。以今國力。四萬兩銀貨。從何處辨得乎。上曰。免稅之利幾何。尙淳曰。八千兩矣。上曰。聞曾經書狀官之言。譯舌輩出柵之日。輒皆先賣於灣上商人。故京市之帽子。絶貴云矣。命善曰。此固廛人之自取也。上曰。帽子免稅。則一帽之稅。當爲幾何。性源曰。一帽四文錢也。上曰。二百隻許免其稅。則當有實效耶。有隣曰。彼中利宮。雖難懸度。而所減者。爲八千兩。在渠輩。爲惠大矣。上曰。近年以來。不但燕貨之翔貴。我國日用。多是南貨。而長崎一島。爲四方商舶之所聚。倭中百物。北湊中原。故對馬以西。貨路隨廢。島中生理。極甚蕭然云。此專由於利有所榷也。上曰。今使廛人輩。出債一萬四千兩。貿來帽子。則幾年之後。可能還報耶。善復曰。不必稽遲。卽當還償矣。上曰。然則報債非難。得債爲難矣。性源曰。今此無稅帽二百隻。卽渠輩初料之所不及。而如是傳敎之後。又必有受銀之望。民習誠無狀矣。命善曰。其一。帽子廛事也。渠輩之所願有三。一則官帽之復設也。一則稅帽之永罷也。一則加帽而免稅。使渠輩貿來也。官帽雖欲復設。本價何以辦出。稅帽雖欲永罷。公用何以繼給。惟是加帽免稅。可以行之無礙。自明春柵市爲始。每年帽子二百隻。許令廛人貿來。免其收稅事。分付灣府。何如。上曰。依爲之許。貿二百隻帽子。仍蠲八千兩稅錢。渠輩若能準數貿來。則可免近日失業之嘆。見今使行出疆不遠。自備局。加貿許施之意。分付。可也。出擧條命善曰。司僕皮物進排事。誠一各廛之痼弊。法鞍一件容入之。自戶曹上下於各廛者。爲四百兩。則當初磨鍊。非不厚矣。而奸竇日滋。爲弊多端。每當皮物進排之際。不無寺隷點退之事。故浮費之數。又近四百兩之多。至有收斂防納之擧。此實各廛難支之弊也。上曰。廛人之不欲圖納。至有收斂者。由於點退故也。寺隷之必欲徵侵。至有點退者。由於進排故也。度支元下之數。旣若是甚厚。則何必令市人進排乎。法鞍改造時。所入皮物貿易取用。似爲無妨矣。善復曰。臣曾待罪內乘時。亦知有此等弊端矣。市人進排。不無好否之相錯。而本寺點退。終歸操縱之生弊。甚至一張半張。必事退却。故浮費之入。愈往而愈滋云矣。上曰。旣詢其瘼。當思矯革。矯革之方。無出於罷進排。設貿易。而貿易一節。自本寺擔着擧行。似甚便宜矣。命善曰。係是本寺所管。自本寺貿用。似亦無妨矣。上曰。司僕內乘。持法鞍入來事分付。可也。顯慶。承命出。與李儒慶鄭駿采。偕入。上曰。法鞍所裝。徒尙華美之制。全沒樸實之義。每値動駕。輒復新改。今後則勿用華鮮易弊之物。亦勿番番改造也。聞猠皮一張。價至六十兩云。此固不緊之甚矣。水牛皮外。如猠皮等屬。除減。可也。且鞍子之飾。必以白魚皮。故或値終日動駕。有妨跨御。此亦改之宜矣。命善曰。其一。皮物事也。春間平時。以此報備局。故自備局捧甘戶曹。使之從長變通矣。似聞戶曹。亦無好策。始欲移給。末又仍置云。未知將如何措處。則果能恰當。此則令該曹。商量善處。而各廛人收斂。防納之規。則決不可仍置。自今嚴禁此弊。毋或更有稱冤。何如。上曰。依爲之。如是定式之後。雖以一張半張。復有侵及廛民之弊。當該內乘。繩以重律。斷不饒貸。以此各別嚴飭該寺。大抵法鞍所粧。皆取華鮮而已。元無朴厚之義。縱曰古例卽然。豈無從便闊狹。該寺提調與入侍將臣相議。凡係易弊之物。易以相當各種。而此後則雖値陵行。切勿番番改造之意。分付。可也。出擧條命善曰。其一。錢荒事也。貢人亦無定見。弊源果在何處。而曾於米直騰踊之時。尙有貢價預下之規。若出官錢。流行民間。則目下沃焦之方。亦豈無一分所益乎。來頭一二等。貢價。以純錢磨鍊。趁今上下事。分付。何如。上曰。米貴則米可預下。錢荒則錢可預授。此豈非隨時便宜。交濟闊狹之改乎。今聞卿言惠堂則持難云。而此等之時。不必膠守常年之例。而特敎許施。亦與自下擅許。大有異焉。依卿所奏。卽今擧行之意。申明分付惠廳。可也。出擧條命善曰。平倉糶糴。爲弊已痼。至有今年都民騷擾之嘆。誠是悶事矣。事係軍餉。不可不捧。勢將替徵其族。期於收殺而後已。而繼此矯弊之道。實難其策矣。上曰。摠戎廳凋弊。始於崔鎭海云。未如鎭海居官時。何爲而弊至此耶。善復曰。鎭海之爲摠帥也。依閫帥例。出鎭北漢。故衙門之用度浩大。庫藏之儲積罄竭。末流之弊。終至於莫可收拾矣。上曰。今日之召前後摠使者。欲知本倉事也。卿等其陳之。善復曰。臣之待罪本廳。前後五次。而未見有如許弊端。只是一百九十石穀物。適入停捧中。未及收殺。而今已畢納。臣則無他拘礙者矣。有寧曰。大率有民人然後。方有糶糴。今此平倉之穀。卽一無民之糶糴也。雖在常年分俵無路。故以倉下居民。定保主出給。歲以爲常。浸成謬習。況値昨今兩年穀賤如土。願受無人。糶糴之分留有法。將士之支放沒策。故不得已依近例。分授於保主人。而此輩皆以虛浪之流。作一逋逃之藪。至有如許難捧之弊矣。上曰。外邑則。以不得加分爲患。而此則以加分生弊。甚是悶事。寧不如別還之爲愈。如以別還。分給於知舊或親屬。則豈若是難捧乎。柱國曰。莫重軍餉。不可不捧。而元數畢納。有難逆料。勢將徵族後已。凡徵族之法。先自其家。次及其族。分排之際。當以親屬之遠近。定爲界限。而若其以子而徵於父。以姪而徵於叔。烏可已乎。上曰。如是之際。其爲傷風敗俗則極矣。都城之內。有此無前侵漁之擧者。豈不悶然乎。古云邦畿千里。惟民所止。畿民之自別於外邑。以其無雜繇侵漁之病也。畿內猶然。況都下乎。平倉之設。本爲軍餉。而末乃爲侵漁都民之資。民不能奠業。則烏在其都民之爲樂乎。古則各衙門無面之弊。雖或有之。而猶不過百年一次。今則都下逋負之多。每年若是。亦可以觀世俗之變矣。上曰。分留相當。則弊豈到此。本倉留庫之數。當爲幾何耶。柱國曰。留庫條爲二萬石。而或至一萬八千石零矣。上曰。留庫二萬石內。竝虛錄雜頉。似爲七八千石矣。柱國曰。然矣。上曰。摠帥若能深知弊端。則分給之時。何可使都下人受出。而亦何不檢覈虛實。禁絶奸竇耶。善復曰。旣無民戶分俵之路。則勢將分給於願受人矣。曾在洪奉賀時。以米而出。以錢而入。故人皆樂從。而伊後金孝大時。其法遂廢矣。命善曰。此後矯捄之方。惟在乎剋減元數。而剋減之道。無出於移轉外邑。若於管下各邑。限千石量宜加分。則本倉元數。漸歸減縮。而保主之奸僞可禁。都民之誅求自熄矣。上曰。平倉還穀。旣是陰雨之備。則軍餉之需。其可剋減耶。元數旣減。則耗條將縮。耗條旣縮。則支放難繼。若爾則本廳支放之數。又將不得不減削。此亦難事也。柱國曰。軍兵元額。量宜裁減。亦似無妨矣。上曰。本廳標下軍額數幾何。柱國曰。都合三百餘人。而有料軍。爲一百三十餘人矣。上曰。北漢米。亦能無弊否。柱國曰。北漢米事。亦甚罔措。僧倉所屬卽十一寺。而監色庫子。都是僧徒。故渠輩主掌出納。恣意乾沒。庫儲枵然。逋欠山積。而畢竟逃散相踵。推尋無處。亦多爲都下兩班家所受。顔私所拘。旣不得不給。威勢所壓。又不能督納。穀簿蕩然。莫可收拾。今年圓覺一刹。盡爲空虛。而六百石倉還。無地可徵云矣。命善曰。因刑曹參議徐鼎修所啓。摠戎廳糶糴之弊。有從長稟處之命矣。本廳糶糴之設。一則軍餉之改色。一則耗條之取用。當初法意。非不嚴緊。而其數漸敷。其弊漸滋。至於今年。有此騷擾之端。臣伏見秋曹判付。哀矜惻怛之意。溢於辭旨之外。自䧟罪科之民。亦必感泣而痛悔矣。然旣授之軍餉。不可不準捧。難捧之窮民。不得不替徵。此則摠帥。旣承下敎。必當酌量其親屬之緊歇。分排其徵捧之多寡。便宜收殺。務盡鎭安之方。而明春以後矯弊之策。則惟有減分一條而已。析半分留之法。皆以實數計聞。而本廳則虛錄雜頉。竝入於留庫中。專以分給之多爲主。此非通行之規也。自今爲始。除置虛錄雜頉。從實數計開分留。則分給之數。自當減縮。而各邑移轉。古則或有滿千石之邑。次第減數。今則多不過四五百石。若於十二邑。限千石量宜加分。則不必以此。爲弊於民。而保主人私分之數。亦可以漸縮矣。然後。更以餘數。精抄保主人有根着當實者。使之均排擧行。則春糶冬糴之時。似無虛實相蒙民間繹騷之弊。此外。更無他道矣。上曰。以此以彼。未知其何以則爲穩。後日次對。更爲指一稟處。可也。出擧條命善曰。捧糶方張。交符且急。新除授鐵原府使邊慶遇。使之當日辭朝。何如。上曰。依爲之。出擧條命書榻敎曰。鐵原府使。當日辭朝。命善曰。慶尙左水使白師誾。有老親。法不當赴任云。交龜上來後。始爲呈遞。則嶺外夫馬之等待留滯。誠甚可悶。慶尙左水使白師誾。今姑改差。何如。上曰。依爲之。出擧條命書榻敎曰。慶尙左水使白師誾改差。令該曹。口傳差出。當日辭朝。命善曰。前宣傳官申鴻周。頃以不請標信。至被奪告身之典矣。其時同罪之承宣。今旣甄敍。則鴻周之獨在罪籍。恐不可疏滌之道。故敢達。上曰。律名蕩滌。可也。出擧條命善曰。因左副承旨趙時偉。所啓。衣襨貿易。越送包外事。令廟堂稟處之意。陳達蒙允矣。每年節使及曆行。自戶曹枚報備局。則自備局行關灣府。已成規例。八包未滿元數。則越送乞外。雖無可論。事體與他自別。則混同收稅。寧有是理。更爲申飭灣府。俾無如前相蒙之弊。何如。上曰。依爲之。出擧條命退。諸臣以次退出。